Ditiro 20 | Beibele Inthaneteng | Phetolelo ya Lefase le Lefsa
20 Bjale eitše ge mpherefere o kokobetše, Paulo a romela lentšu la gore go bitšwe barutiwa gomme ge a ba kgothaditše le go ba laela,+ o ile a tšwa a tšea leeto la go ya Matsedonia.+
2 Eitše ge a sepetše le ditikologo tšeo gomme a kgothaditše ba ba lego moo ka mantšu a mantši,+ a tla Gerika.
3 A fetša dikgwedi tše tharo moo, eupša ka ge Bajuda ba be ba mo logetše maanomabe+ ge a be a le kgauswi le go sesela Siria, o ile a fetša le monagano wa gagwe gore a boele morago ka go phatša Matsedonia.
4 O be a sepedišana le Sopatere+ morwa wa Piro wa Berea, Aristareko,+ Sekundo bao e lego Bathesalonika, Gayo wa Derebe le Timotheo;+ ba ba tšwago seleteng sa Asia e be e le Tigiko+ le Torofimo.+
5 Banna ba ba ile ba re eta pele gomme ba re leta Teroa;+
6 eupša rena ra tšea leeto la ka lewatleng go tloga Filipi ka morago ga matšatši a dinkgwa tše di sa omelwago+ gomme ra tla go bona Teroa+ lebakeng la matšatši a mahlano; moo ra fetša matšatši a šupago.
7 Letšatšing la pele*+ la beke, ge re be re kgobokane gotee gore re je, Paulo a ba nea polelo, ka ge a be a tla sepela letšatšing le le latelago; a telefatša polelo ya gagwe go fihla bošegogare.
8 Go be go na le mabone a mmalwa ka phapošing ya ka godimo+ moo re bego re kgobokane gona.
9 Lefasetereng go be go dutše lesogana le lengwe le le bitšwago Oitiko leo le ilego la ya ka boroko ge Paulo a dutše a bolela, ya re ge le ile ka boroko, la wa go tšwa lebatong la boraro gomme ge ba fihla go lona ba hwetša le hwile.
10 Eupša Paulo a theogela lebatong la ka tlase, a itahlela godimo ga lesogana leo+ a le gokarela a re: “Tlogelang go tsoša lešata gobane le boetše le a phela.”+
11 Bjale a namelela lebatong la ka godimo a ngwatha dijo a ja. A bolela lebaka le letelele, go fihla ka mahube, mafelelong a tloga.
12 Ka gona, ba tloga le mošemane yoo a phela gomme ba homotšegile kudu.
13 Bjale re ile ra leba sekepeng gomme ra sesela Aso, moo re bego re ikemišeditše go nametša Paulo, gobane ka morago ga ge a neile ditaelo mabapi le se, yena o be a ikemišeditše go ya moo ka dinao.
14 Ka gona ge a re hweditše Aso, re ile ra mo nametša gomme ra ya Mitilene;
15 ge re sesitše go tloga moo letšatšing le le latelago, ra fihla go lebana le Kiyo, eupša letšatšing le le latelago leo ra fihla Samo, gomme letšatšing le le latelago leo ra fihla Mileto.
16 Gobane Paulo o be a phethile ka gore a sese a fete Efeso,+ e le gore a se ke a fetša nako le ge e le efe seleteng sa Asia; gobane o be a akgofetše go fihla Jerusalema+ letšatšing la monyanya wa Pentekoste* ge e ba a be a ka kgona.
17 Lega go le bjalo, ge a le Mileto o ile a romela lentšu Efeso gomme a bitša bagolo+ ba phuthego.
18 Ge ba fihla go yena a re go bona: “Le tseba gabotse kamoo go tloga letšatšing la pele leo ka lona ke tlilego seleteng sa Asia+ ke ilego ka itshwara ka gona gare ga lena,+
19 ke hlankela+ Morena ka boikokobetšo bjo bogolo kudu bja monagano+ le ka megokgo le meleko yeo e nkwetšego ka maanomabe+ a Bajuda;
20 mola ke be ke sa lese go le botša selo le ge e le sefe sa dilo tšeo e bego e le tše di holago goba go le ruta+ phatlalatša le ka ntlo+ le ntlo.
21 Eupša ke neile bohlatse ka botlalo+ go Bajuda gotee le go Bagerika* mabapi le go bontšha boitsholo+ go Modimo le go dumela go Morena wa rena Jesu.
22 Bjale tsebang gore ke tlangwa ke moya o mokgethwa,+ ke tšea leeto la go ya Jerusalema, le ge ke sa tsebe dilo tšeo di tlago go ntiragalela moo,
23 ge e se gore go tloga motseng o mongwe go ya go o mongwe, moya o mokgethwa+ o ntlhatsela leboelela ge o re go golegwa le ditlaišego di ntetetše.+
24 Lega go le bjalo, ga ke tšee moya* wa ka o le bohlokwa go nna,+ ge feela nka fetša tsela ya ka+ le bodiredi+ bjo ke bo amogetšego+ go Morena Jesu, gore ke hlatsele ka botlalo ditaba tše dibotse tša botho bjo bogolo bja Modimo.+
25 “Bjale ke a tseba gore ga go le o tee wa lena bao ke le boditšego ka mmušo yo a tlago go bona sefahlego sa ka gape.
26 Ka baka leo letšatšing lona le ke le biletša gore le hlatsele gore ke hlwekile mading+ a batho bohle,
27 gobane ga se ka lesa go le botša morero+ ka moka wa Modimo.
28 Itlhokomeleng+ gomme le hlokomeleng le mohlape+ ka moka woo moya o mokgethwa o le beilego balebeledi+ gare ga ona, gore le diše phuthego ya Modimo+ yeo a e rekilego ka madi+ a Morwa wa gagwe.
29 Ke a tseba gore ka morago ga ge ke tlogile, diphiri tše di gatelelago+ di tla tsena gare ga lena gomme di ka se sware mohlape ka bonolo,
30 le gona gare ga lena ka noši go tla tsoga banna bao ba tlago go bolela dilo tše di kgopamego+ gore ba goge barutiwa gore ba ba šale morago.+
31 “Ka gona dulang le phakgame gomme le gopoleng gore ka nywaga e meraro,+ bošego le mosegare, ga se ka ka ka lesa go kgothatša+ yo mongwe le yo mongwe wa lena ka megokgo.
32 Bjale ke le gafela go Modimo+ le go lentšu la botho bja gagwe bjo bogolo, e lego lentšu leo le ka le agago+ le go le nea bohwa gare ga bohle ba bakgethwa.+
33 Ga se ka duma silifera ya motho, gauta goba diaparo.+
34 Lena ka noši le tseba gore diatla tše di hlokometše dinyakwa tša ka+ le tša bao ba nago le nna.
35 Ke le bontšhitše dilong ka moka gore ka go itapiša+ ka tsela yeo le swanetše go thuša bao ba fokolago+ gomme le gopole mantšu a Morena Jesu, ge yena ka noši a be a re: ‘Go na le lethabo le legolo go neeng+ go feta go amogeleng.’”
36 Eitše ge a boletše dilo tše, a khunama+ le bona ka moka a rapela.
37 Gwa tsoga sello se segolo gare ga bona ka moka gomme ba gokarela+ Paulo ba mo atla ka borutho,+
38 gobane ba be ba kwešitšwe bohloko kudu ke lentšu leo a ilego a le bolela la gore ba be ba ka se sa hlwa ba bona sefahlego sa gagwe.+ Ke moka ba mo felegetša+ sekepeng.